Bjale, ka ge Paseka ya 31 C.E. e batamela, ba bangwe ba barutiwa ba Johane ba tla go Jesu gomme ba a botšiša ba re: “Ke ka baka la’ng rena le Bafarisei re tlwaetše go ikona dijo eupša barutiwa ba gago ba sa ikone dijo?” (Mateo 9:14) Bafarisei ba ikona dijo ka ge e le tirelo ya bodumedi. Ka morago, Jesu o ile a ba a diriša seswantšho seo go sona Mofarisei yo mongwe a rapelago ka tsela ya go itokafatša a rego: “Modimo, ke a go leboga gobane ga ke bjalo ka batho ba bangwe . . . Ke ikona dijo gabedi ka beke.” (Luka 18:11, 12) Le barutiwa ba Johane ba ka ba ba be ba tlwaetše go ikona dijo goba ba ka ba ba be ba ikona dijo e le ge ba llela Johane ge a golegilwe. Babogedi ba bile ba ipotšiša lebaka leo ka lona barutiwa ba Jesu ba sa ikonego dijo, mohlomongwe ba sa ba tlatše go bontšheng gore ba nyamišitšwe ke seo se diragaletšego Johane.